«La cocina de mi abuela»
#000002
Yá escribí en dalguna otra ocasión sobre la escritora dominicana Virginia Read Escobal, persona culta ya intelixente, bona escritora y promotora d’una organización benemérita que tien por nome «Lleva un libro en la maleta». Virginia recueye n’Asturies, onde vive, llibros nuevos y usaos, material escolar y otres cuantes coses, pa llevales a la República Dominicana onde pasa grandes temporaes, y repartilo ente biblioteques populares, colexos y, en xeneral, neños y neñes que lo necesiten. Contribui asina a la educación d’una población mayoritariamente desfavorecida dando un pequeñu/gran emburrión a la so alfabetización y al so amor pola llectura. Tamién ella como escritora emplega esi mundu popular del so riquísimu folklor, tradiciones y cuentos populares pa desendolcar la so lliteratura, con publicaciones carnales, entrañables, que cuenten coses qu’interesen de verdá al públicu al que van empobinaes. Ye’l casu, por exemplu, d’un llibrín que yá comenté nesti espaciu y que ye superprestosu: «Hayque», nome que se pon una neña porque siempre que en casa se diz: «Hay que hacer esto o lo otro...» tóca-y facelo a ella. Hasta qu’un día «Hayque» plántase y diz que quier dir a escuela como los hermanos y el día de mañana tener unos estudios y un trabayu que nun seya namás que’l de facer los recaos y les xeres de casa.
#000003
Dientro d’esa mesma coleición «Loqueleo», d’editorial Santillana, termino de lleer otro guapísimu cuentu de l’autora que lleva por títulu «La cocina de mi abuela»: Carlitos nagua por dir a pasar el branu a casa los güelos «cocolos», pa xugar al balón colos amigos, dir a piescar cangrexos con Papá Viejo y, sobre too, achisbar cómo cocina so güela Mamá Ñola. Encánta-y ver les potes borbuxantes, los misteriosos ingredientes y saborgar tolo que sal de les espertes manes de la güela: Paninos de yuca, chivu guisao, mondongu, arroz con lenteyes, domplines... Y ye que, anque’l güelu diz que cocinar ye cosa de muyeres, el suaña con que dalgún día va ser un gran cocineru.
#000004
Un cuentu enllenu de cenciellez, d’amor poles coses pequeñes y cercanes, de conocimientu de la realidá y de tenrura. A ello ayuden los entrañables dibuxos d’Edward Reyes que tresmiten esi espíritu d’autenticidá qu’enllena la obra y que, toi seguru, los neños dominicanos recibirán con gran allegría. Norabona, una vuelta más, a Virginia Read pola so guapa escritura y pol llabor que ta faciendo nesi país llonxanu pero queríu que ye la República Dominicana.
#000005
«Un libro en la maleta»
#000006
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000007
Conceyu Bable-Xixón y «Las Candelas»
#000011